CELEX: 32010D0376
Language: da
Date: 2010-07-02 00:00:00
Title: 2010/376/: Kommissionens afgørelse af 2. juli 2010 om sikkerhedskrav, der skal opfyldes af de europæiske standarder for visse produkter i børns sovemiljø i henhold til Europa-Parlamentets og Rådets direktiv 2001/95/EF

6.7.2010   
            
            
               DA
            
            
               Den Europæiske Unions Tidende
            
            
               L 170/39
            
         KOMMISSIONENS AFGØRELSE
   af 2. juli 2010
   om sikkerhedskrav, der skal opfyldes af de europæiske standarder for visse produkter i børns sovemiljø i henhold til Europa-Parlamentets og Rådets direktiv 2001/95/EF
   (2010/376/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2001/95/EF af 3. december 2001 om produktsikkerhed i almindelighed (1), særlig artikel 4, stk. 1, litra a), og
   ud fra følgende betragtninger:
   
               (1)
            
            
               Det er i direktiv 2001/95/EF fastsat, at europæiske standardiseringsorganer fastlægger europæiske standarder. Disse standarder bør sikre, at produkter opfylder direktivets almindelige sikkerhedskrav.
            
         
               (2)
            
            
               I henhold til direktiv 2001/95/EF formodes et produkt at være sikkert med hensyn til de risici og risikokategorier, der er omfattet af nationale standarder, når det er i overensstemmelse med ikke-bindende nationale standarder, der gennemfører europæiske standarder.
            
         
               (3)
            
            
               I 2006 bestilte Europa-Kommissionen en undersøgelse (2) med henblik på at vurdere sikkerheden i forbindelse med en række børneartikler, der ofte anvendes til spædbørn og småbørn fra 0 til 5 år. Undersøgelsen blev gennemført i samarbejde med nationale myndigheder, nationale standardiseringsorganer, forbrugerorganisationer, produktsikkerhedsorganisationer, erhvervsdrivende og prøvelaboratorier.
            
         
               (4)
            
            
               For disse produkter blev der i forbindelse med undersøgelsen udarbejdet statistikker om ulykker og skader i Unionen og på verdensplan, og der blev udført en fuldstændig risikovurdering på grundlag af de hyppigste risici og en vurdering af eksponeringsscenarier.
            
         
               (5)
            
            
               Fem typer produkter, der er vurderet i undersøgelsen, og som ofte findes i nyfødtes og småbørns sovemiljø, blev udvalgt med henblik på yderligere opfølgning. Det drejer sig om barnemadrasser, sengerande, barnesenge til ophængning, barnedyner og barnesoveposer.
            
         
               (6)
            
            
               Nyfødte sover i gennemsnit mindst 16 timer om dagen, og børn i 3-5 årsalderen sover 11-13 timer om dagen. Inklusive vågne perioder tilbringer spædbørn og småbørn mindst halvdelen af døgnet i et sovemiljø i løbet af deres første fem leveår. Da spædbørn ofte lades uden opsyn i deres sovemiljø i længere perioder i løbet af dagen og natten, skal produkter, der anvendes her, være sikre.
            
         
               (7)
            
            
               Mellem 2005 og 2007 skete der i EU 17 000 ulykker med børn fra 0 til 4 år, mens de lå i deres seng, viser tal fra den europæiske database over personskader (IDB) (3). I følge den amerikanske kommission for forbrugere og produktsikkerhed (Consumer Product Safety Commission — CPSC) er børnesenge og dertilhørende produkter skyld i flere dødsulykker blandt spædbørn end nogen andre børneartikler (4).
            
         
               (8)
            
            
               Nogle modeller af sengerande og barnesoveposer er blevet anmeldt gennem fællesskabssystemet for hurtig udveksling af oplysninger (RAPEX), fordi de frembyder en risiko for kvælning, og de er derfor blevet trukket tilbage fra markedet eller tilbagekaldt. I 1992 anbefalede den franske forbrugersikkerhedskommission, at der blev truffet foranstaltninger til oplysning af forbrugerne om barnedyner og til forbedring af barnedyners sikkerhed på grund af risikoen for antændelighed, overophedning og kvælning (5). I 2002, 2007 og 2008 beordrede det amerikanske CPSC en række madrasmodeller til barnesenge tilbagekaldt som følge af klemrisiko og ubegrundede påstande (6).
            
         
               (9)
            
            
               Sengerande, madrasser og barnedyner kan, hvis de ikke er sikre eller leveres uden vigtige sikkerhedsadvarsler, øge forekomsten af vuggedød på grund af risikoen for overophedning og kvælning (7).
            
         
               (10)
            
            
               Samtidig viser forskning, at barnesoveposer kan have en beskyttende virkning mod vuggedød (8), da de gør det sværere for barnet at ligge på maven og forhindrer, at dets hoved og ansigt dækkes af sengetøjet, mens det sover. Hvis man af disse grunde skal råde til anvendelse af soveposer, er det nødvendigt at sikre, at de ikke frembyder andre risici som f.eks. risikoen for at blive kvalt i små dele og risikoen for at komme i klemme.
            
         
               (11)
            
            
               Der findes ingen europæiske standarder for de ovennævnte fem produkttyper. Det er derfor i henhold til artikel 4, stk. 1, litra a), i direktiv 2001/95/EF nødvendigt at fastsætte særlige krav til standarder, som skal udarbejdes af standardiseringsorganerne, for at nedbringe risiciene i forbindelse med anvendelsen af disse produkter.
            
         
               (12)
            
            
               Disse standarder bør udarbejdes i henhold til proceduren i Europa-Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter samt forskrifter for informationssamfundets tjenester (9). Referencen til den vedtagne standard bør offentliggøres i Den Europæiske Unions Tidende i overensstemmelse med artikel 4, stk. 2, i direktiv 2001/95/EF.
            
         
               (13)
            
            
               Når de relevante standarder foreligger, og forudsat at Europa-Kommissionen beslutter at offentliggøre referencen i Den Europæiske Unions Tidende i henhold til proceduren i artikel 4, stk. 2, i direktiv 2001/95/EF, formodes barnemadrasser, sengerande, barnesenge til ophængning, barnedyner og barnesoveposer, der er fremstillet i overensstemmelse med sådanne standarder, at opfylde det almindelige sikkerhedskrav i direktiv 2001/95/EF for så vidt angår de sikkerhedskrav, der er omfattet af den pågældende standard.
            
         
               (14)
            
            
               Denne afgørelse er i overensstemmelse med udtalelse fra det udvalg, der er nedsat i henhold til artikel 15 i direktiv 2001/95/EF —
            
         VEDTAGET DENNE AFGØRELSE:
   Artikel 1
   Definitioner
   I denne afgørelse forstås ved:
   —   »barnemadras«: et produkt, der fungerer som underlag for nyfødte og børn, der sover i en barneseng. Den måler normalt 60 ×120 cm eller 70 × 140 cm og har en tykkelse på mellem 6 og 15 cm. Den kan også være sammenfoldelig.
   —   »sengerand«: polstret tilbehør til en barneseng, som fastgøres på indersiden af sengen, og som normalt anvendes til at forbedre barnets komfort. Den dækker mindst en af sengens sider.
   —   »barneseng til ophængning«: en barneseng eller en vugge ofte med en bøjelig eller anden plan overflade, der er ophængt med snore, stropper eller remme fra en eller flere kroge. Den anvendes til små børn, der ikke kan sidde på knæ eller sidde uden hjælp.
   —   »barnedyne«: en stofpose med blødt fyld, der anvendes i barnesengen for at forbedre komforten under søvn og forhindre hypotermi.
   —   »barnesovepose«: et kropslangt hylster med varmt for eller fyld, hvori barnet anbringes, og som er beregnet til at forhindre hypotermi og kvælning, mens barnet sover eller ligger i sengen.
   Artikel 2
   Krav
   De i artikel 1 nævnte særlige sikkerhedskrav til produkterne, som de europæiske standarder skal opfylde i henhold til artikel 4 i direktiv 2001/95/EF, fastsættes i bilaget til denne afgørelse.
   Artikel 3
   Ikrafttræden
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 2. juli 2010.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EFT L 11 af 15.1.2002, s. 4.
   
      (2)  http://ec.europa.eu/consumers/safety/projects/ongoing-projects_en.htm#project_results
   
      (3)  IDB All Injury Data, 2005-2007.
   
      (4)  »Nursery product-related injuries and deaths among children under the age of five«, CPSC, februar 2009.
   
      (5)  http://www.securiteconso.org/article195.html
   
      (6)  http://www.cpsc.gov/cgi-bin/prod.aspx
   
      (7)  »Environment of infants during sleep and risk of sudden infant death«, British Medical Journal, 1996.
   »Changing concepts of SIDS: implications for infant sleeping environment and sleep position«, American Academy of Paediatrics, marts 2000.
   »Sleep Environment and the risk of sudden Infant death in an urban population«, American Academy of Paediatrics, maj 2003.
   http://www.hc-sc.gc.ca/cps-spc/legislation/pol/bumper-bordure-eng.php
   
      (8)  »Risk and preventive factors for cot death in The Netherlands, a low-incidence country«, European Journal of Paediatrics, juli 1998.
   
      (9)  EFT L 204 af 21.7.1998, s. 37.
   
      BILAG
      
         SÆRLIGE SIKKERHEDSKRAV TIL BARNEMADRASSER
      
      RISICI: De største risici i forbindelse med produktet er klem- og antændelighedsrisikoen.
      
         Sikkerhedskrav
      
      1.   Almindelige sikkerhedskrav
      
      Produkter må ikke indebære fare for sikkerheden eller sundheden for børn eller de personer, der passer dem, når de anvendes til det beregnede formål eller på den måde, som børn normalt må forventes at anvende dem på. Der tages hensyn til de færdigheder, brugerne og de personer, der passer dem, har, især med hensyn til produkter, der på grund af deres funktion, størrelse og særpræg er bestemt for børn under fem år. Mærkater på produkterne eller på emballagen skal sammen med den medfølgende brugsanvisning gøre de personer, der passer barnet, opmærksomme på de farer og risici for skade, der er forbundet med anvendelsen af produkterne, samt på, hvordan man undgår dem.
      2.   Særlige sikkerhedskrav
      
      
         Kemiske krav
      
      Barnemadrasser skal være i overensstemmelse med EU-lovgivningen.
      
         Brandmæssige eller termiske egenskaber
      
      Barnemadrasser må ikke udgøre et farligt, antændeligt element i børns omgivelser. Derfor skal de bestå af materialer, der opfylder mindst et af følgende krav:
      
                  —
               
               
                  de brænder ikke under direkte påvirkning af en flamme eller gnist
               
            
                  —
               
               
                  hvis de antændes, skal de brænde langsomt med en lav flammeudbredelseshastighed.
               
            Brændbare materialer må desuden ikke afgive giftige dampe under forbrændingen.
      Anvendelse af kemiske flammehæmmere bør begrænses til et minimum. Hvis der anvendes kemiske flammehæmmere, må deres toksicitet under anvendelsen og ved bortskaffelsen ikke udgøre en fare for sundheden hos brugerne og de personer, der passer dem, og for miljøet.
      
         Fysiske og mekaniske egenskaber
      
      
         Risiko for at komme i klemme i mellemrum og åbninger
      
      For at forhindre, at overkrop, hoved og hals kommer i klemme mellem madras og sengebund, skal barnemadrasser dække sengebunden fuldstændigt og kunne modstå den belastning, der opstår, når barnet står eller går på madrassen.
      Barnet bør ikke være i stand til at løfte dele af en sammenfoldelig madras og dermed få adgang til sengebunden, hvilket øger klemrisikoen.
      Produkterne skal udformes og fremstilles således, at det så vidt muligt forhindres, at lemmer, fødder og hænder kommer i klemme mellem madrassen og sengens sider.
      For at forhindre, at barnet bliver kvalt, hvis dets hoved eller overkrop kommer i klemme mellem madrassen og sengens sider, skal mellemrummet mellem madras og seng være så lille som muligt, idet man tager hensyn til den mest ufordelagtige placering af madrassen på sengebunden.
      
         Risiko for at blive viklet ind i snore o.l.
      
      Snore, bånd og dele, der bruges som bindebånd, samt løkker skal være så korte som muligt for at forhindre, at barnet bliver viklet ind i dem.
      
         Risiko for kvælning som følge af ekstern luftvejsblokering
      
      Barnemadrasser må ikke have plastoverføringsbilleder, som et barn kan tage af, eller andre uigennemtrængelige lag, som kan dække over mund og næse samtidigt.
      Produkternes emballage må ikke udgøre en risiko for kvælning som følge af ekstern luftvejsblokering.
      For at forebygge risikoen for kvælning må produktet ikke have blødt madrasfyld, der kan forme sig efter barnets ansigt eller danne fordybninger og dermed blokere luftvejene.
      
         Risiko for kvælning som følge af intern luftvejsblokering
      
      Barnemadrasser må ikke have separate eller små dele, som et barn kan tage af, putte helt ind i munden og sluge.
      Barnemadrasser må ikke have små dele, som et barn kan tage af, og som kan sidde fast i svælget eller bagest i mundhulen. Der må ikke være adgang til fyldmaterialet, navnlig ikke ved at bide i madrassen, og det skal kunne modstå den belastning, som det udsættes for, når produktet bruges som forventet af børn, idet der tages hensyn til muligheden for, at fibre kan gå igennem sømmene, og til sømmenes styrke.
      
         Farlige kanter
      
      Børnemadrasser må ikke have skarpe kanter eller fremspring. Fjedertråde må ikke have farlige spidser eller stikke ud gennem madrassens overflade.
      
         Konstruktionsmæssig integritet
      
      Madrasmaterialets fysiske egenskaber skal være en sådan art, at der ikke er nogen klemrisiko. Der må ikke være en blivende formændring af fyldet, således at betrækket kommer til at sidde løst.
      
         Særlige advarsler med hensyn til produktet
      
      Advarsler og brugsanvisninger skal oplyse om madrassens tykkelse (barnet må ikke kunne falde ud af sengen) og om dens længde og bredde (den skal passe til sengens mål, således at der ikke er nogen klemrisiko).
      For at forhindre kvælning skal der i brugsanvisningen gøres opmærksom på den fare, der opstår, hvis man stabler to eller flere madrasser oven på hinanden i den hensigt at forbedre barnets liggekomfort.
      Advarsler mod mulige brandscenarier (f.eks. rygning i nærheden af sengen) bør anføres.
      
         Hygiejne
      
      For at undgå risiko for infektion eller smitte skal barnemadrasser udformes på en sådan måde, at de opfylder kravene til hygiejne og renlighed.
      
         SÆRLIGE SIKKERHEDSKRAV TIL SENGERANDE
      
      RISICI: De største risici i forbindelse med produktet er strangulering og kvælning som følge af intern eller ekstern luftvejsblokering.
      
         Sikkerhedskrav
      
      1.   Almindelige sikkerhedskrav
      
      Produkter må ikke indebære fare for sikkerheden eller sundheden for børn, når de anvendes til det beregnede formål eller på den måde, som børn normalt må forventes at anvende dem på.
      Der tages hensyn til de færdigheder, brugerne og de personer, der passer dem, har, især med hensyn til produkter, der på grund af deres funktion, størrelse og særpræg er bestemt for børn fra 6 til 18 måneder.
      Mærkater på produkterne eller emballagen skal sammen med den medfølgende brugsanvisning gøre de personer, der passer barnet, opmærksomme på de farer og risici for skade, der er forbundet med anvendelsen af produkterne, samt på, hvordan man undgår dem.
      2.   Særlige sikkerhedskrav
      
      
         Kemiske krav
      
      Sengerande skal være i overensstemmelse med EU-lovgivningen.
      
         Brandmæssige eller termiske egenskaber
      
      Sengerande må ikke udgøre et farligt, antændeligt element i børns omgivelser. De skal bestå af materialer, der opfylder mindst et af følgende krav:
      
                  —
               
               
                  de brænder ikke under direkte påvirkning af en flamme eller gnist
               
            
                  —
               
               
                  hvis de antændes, skal de brænde langsomt med en lav flammeudbredelseshastighed.
               
            Brændbare materialer må desuden ikke afgive giftige dampe under forbrændingen.
      Anvendelse af kemiske flammehæmmere bør begrænses til et minimum. Hvis der anvendes kemiske flammehæmmere, må deres toksicitet under anvendelsen og ved bortskaffelsen ikke udgøre en fare for sundheden hos brugerne og de personer, der passer dem, og for miljøet.
      
         Fysiske og mekaniske egenskaber
      
      
         Mikrobiologiske risici
      
      Sengerande må ikke indebære mikrobiologiske risici som følge af utilstrækkelig hygiejne i forbindelse med fyldmateriale af animalsk oprindelse.
      
         Risiko for at komme i klemme i mellemrum og åbninger
      
      Der må ikke være risiko for, at barnets hoved og hals sidder fast i sengerandens løkker, snore eller andre fastgørelsesanordninger. Syninger og dekorative elementer på sengeranden må ikke kunne gå løs, når de udsættes for mekanisk belastning ved børns forventede anvendelse, og indebære en yderligere klemrisiko for lemmer, hoved og fingre, eller bevirke, at der bliver adgang til fyldet (se risiko for kvælning som følge af intern luftvejsblokering).
      
         Risiko for at blive viklet ind i snore o.l.
      
      Sengerande må ikke være udstyret med snore eller løkker, som kan vikle sig om barnets hals. Løkker, hvor barnets fingre eller tæer kan sidde fast, bør undgås.
      
         Risiko for kvælning som følge af intern luftvejsblokering
      
      Sengerande må ikke have separate eller små dele, som et barn kan tage af, putte helt ind i munden og sluge.
      Sengerande må ikke have små dele, som et barn kan tage af, og som kan sidde fast i svælget eller bagest i mundhulen. Der må ikke være adgang til fyldmaterialet, navnlig ikke ved at bide i produktet, og det skal kunne modstå den belastning, som det udsættes for, når produktet bruges som forventet af børn, idet der tages hensyn til muligheden for, at fibre kan gå igennem sømmene, og til sømmenes styrke. Fyldmaterialet må ikke have hårde eller skarpe fremmedlegemer som f.eks. metalpartikler, søm, nåle eller splinter.
      
         Risiko for kvælning som følge af ekstern luftvejsblokering
      
      Produktet må ikke have plastoverføringsbilleder, som et barn kan tage af, eller andre uigennemtrængelige lag, som kan dække over mund og næse samtidigt.
      Produkternes emballage må ikke udgøre en risiko for kvælning som følge af ekstern luftvejsblokering
      For at forhindre kvælning må produktet ikke have bløde materialer, der kan forme sig efter barnets ansigt eller danne fordybninger og dermed blokere luftvejene.
      
         Farlige kanter
      
      Sengerande må ikke have skarpe kanter eller fremspring. Der må ikke være spidser eller fremspringende overflader, som barnet kan stikke sig på.
      
         Beskyttelsesfunktion
      
      Sengerande skal udformes og fremstilles på en sådan måde, at der ikke findes dele, hvorpå børn kan få fodfæste og dermed blive i stand til at klatre op på produktet.
      
         Risiko som følge af kombinationen af to forskellige produkter
      
      Sengerande må ikke frembyde en yderligere risiko for at komme i klemme eller blive kvalt, hvis det lykkedes barnet at anbringe sit hoved mellem sengeranden og sengens sider.
      
         Særlige advarsler med hensyn til produktet
      
      Der skal gives relevante oplysninger om korrekt montering af sengeranden på sengens sider. Det skal fremgå af advarslen, at sengeranden skal monteres korrekt, og at fastgørelsesanordningen ikke må have snore eller løkker, der kan vikle sig om barnets hoved og hals. Advarsler skal gøre de personer, der passer barnet, opmærksomme på de risici, der er forbundet med sengerande, som ikke passer til sengen (forkert størrelse eller model), og sengerande, som ikke er korrekt fastgjort til sengen.
      
         Hygiejne
      
      For at undgå risiko for infektion eller smitte skal sengerande udformes og fremstilles på en sådan måde, at de nemt og effektivt kan rengøres. Produktet skal også opfylde dette krav efter vask i overensstemmelse med fabrikantens anvisninger, og det må ikke blive plettet, når det kommer i berøring med barnet.
      
         SÆRLIGE SIKKERHEDSKRAV TIL BARNESENGE TIL OPHÆNGNING
      
      RISICI: De største risici i forbindelse med produktet er klemrisikoen, kvælning og skader på grund af konstruktionsfejl og ustabilitet.
      
         Sikkerhedskrav
      
      1.   Almindelige sikkerhedskrav
      
      Produkter må ikke indebære fare for sikkerheden eller sundheden for børn, når de anvendes til det beregnede formål eller på den måde, som børn normalt må forventes at anvende dem på.
      Der tages hensyn til de færdigheder, brugerne og de personer, der passer barnet, har, især med hensyn til produkter, der på grund af deres funktion, størrelse og særpræg er bestemt for børn under 12 måneder.
      Mærkater på produkterne eller emballagen skal sammen med den medfølgende brugsanvisning gøre de personer, der passer barnet, opmærksomme på de farer og risici for skade, der er forbundet med anvendelsen af produkterne, samt på, hvordan man undgår dem.
      2.   Særlige sikkerhedskrav
      
      
         Kemiske krav
      
      Barnesenge til ophængning skal være i overensstemmelse med EU-lovgivningen.
      
         Brandmæssige eller termiske egenskaber
      
      Barnesenge til ophængning må ikke udgøre en antændelighedsrisiko i børns omgivelser. De skal bestå af materialer, der opfylder mindst et af følgende krav:
      
                  —
               
               
                  de brænder ikke under direkte påvirkning af en flamme eller gnist
               
            
                  —
               
               
                  hvis de antændes, skal de brænde langsomt med en lav flammeudbredelseshastighed
               
            
                  —
               
               
                  hvis de antændes, skal de brænde langsomt uden flammende rester eller smeltende dråber.
               
            Brændbare materialer må desuden ikke afgive giftige dampe under forbrændingen.
      Anvendelse af kemiske flammehæmmere bør begrænses til et minimum. Hvis der anvendes kemiske flammehæmmere, må deres toksicitet under anvendelsen og ved bortskaffelsen ikke udgøre en fare for sundheden hos brugerne og de personer, der passer dem, og for miljøet.
      
         Fysiske og mekaniske egenskaber
      
      
         Risiko for at komme i klemme i mellemrum og åbninger
      
      Barnesenge til ophængning skal udformes og fremstilles på en sådan måde, at barnets hoved, fingre, lemmer, hænder og fødder ikke kan komme i klemme i nogen form for åbninger.
      
         Risiko ved bevægelige dele
      
      Barnesenge til ophængning skal udformes således, at barnet i sengen ikke støder mod rammen eller mod andre møbler i rummet ved sidelæns bevægelser.
      Barnesenge til ophængning skal udformes således, at sengen roterer mindst muligt, når den drejes.
      Barnesenge til ophængning må ikke udgøre en fare (f.eks. for at komme i klemme) for andre børn (f.eks. søskende), som kommer i kontakt med sengen.
      
         Faldrisiko
      
      Stativ og seng skal være så stabile, at sengen ikke utilsigtet vælter, og barnet falder ud. Sengen skal forblive stabil, når barnet bevæger sig i den, eller når sengen bevæger sig inden for det svingningsområde, som ophængningsudstyret giver mulighed for.
      Fastgørelsesanordningen må ikke løsne sig fra bærebjælken eller lignende udstyr.
      Ophængningsanordningen og dens komponenter skal modstå barnets bevægelser under anvendelsen.
      
         Risiko for at blive viklet ind i snore o.l.
      
      I barnesenge til ophængning må der ikke være snore eller bånd, som kan vikle sig om barnets hals. Barnet i sengen må ikke kunne blive viklet ind i snore eller stropper fra ophængningsanordningen eller justeringsanordningen.
      
         Risiko for kvælning som følge af intern luftvejsblokering
      
      Barnesenge til ophængning må ikke have separate eller små dele, som et barn kan tage af, putte helt ind i munden og sluge.
      Barnesenge til ophængning må ikke have små dele, som et barn kan tage af, og som kan sidde fast i svælget eller bagest i mundhulen. Der må ikke være adgang til fyldmaterialet, som skal kunne modstå den belastning, som det udsættes for (herunder at der bides i det), når det bruges som forventet af børn
      
         Risiko for kvælning som følge af ekstern luftvejsblokering
      
      Produktet må ikke have plastoverføringsbilleder, som et barn kan tage af, eller andre uigennemtrængelige lag, som kan dække over mund og næse samtidigt.
      Produkternes emballage må ikke udgøre en risiko for kvælning som følge af ekstern luftvejsblokering. For at forhindre risiko for kvælning må produktet ikke have bløde materialer, der kan forme sig efter barnets ansigt eller danne fordybninger og dermed blokere luftvejene.
      
         Farlige kanter
      
      Barnesenge til ophængning må ikke have skarpe kanter eller fremspring. Tilgængelige kanter og hjørner skal være afrundede og affasede.
      Produktet må ikke have fremspringende dele, som et barn kan falde over og komme til skade på.
      Produktet må ikke have fremspring eller fremspringende overflader, som et barn kan stikke sig på.
      
         Konstruktionsmæssig integritet
      
      Deformering af ophængningsudstyret og skridning i justeringsanordningen skal være begrænset for at forhindre fald eller stød.
      Syninger og dekorative elementer på sengen må ikke kunne gå løs, når de udsættes for mekanisk belastning ved børns forventede anvendelse, og udgøre en klemrisiko for lemmer, hoved og fingre.
      Barnets bevægelser må ikke skabe mellemrum eller ændre eksisterende mellemrum, hvor barnet kan få fingre, hænder og fødder i klemme.
      For at forhindre, at barnesengen til ophængning braser sammen, og at dele (af stativ, fastgørelsesudstyr eller ophængningsanordning) går i stykker, hvilket kan give fysiske skader, skal sengen kunne modstå den mekaniske belastning, som den udsættes for i hele produktets levetid.
      
         Særlige advarsler med hensyn til produktet
      
      Advarsler og brugsanvisninger skal gøre de personer, der passer barnet, opmærksomme på, at det kræver visse færdigheder at samle og justere sengen sikkert. Der bør ligeledes være følgende advarsler:
      
                  —
               
               
                  barnet kan komme til skade, hvis udsvingsområdet er for stort (f.eks. kan barnet ramme sengerammen, eller sengen kan ramme andre møbler)
               
            
                  —
               
               
                  senge til ophængning kan udgøre en risiko for andre børn
               
            
                  —
               
               
                  andre børn kan udgøre en yderligere risiko (f.eks. hvis de forsøger at bøje sig ind over sengen)
               
            
                  —
               
               
                  senge til ophængning bør anbringes på en plan overflade
               
            
                  —
               
               
                  børn bør ikke sove i senge til ophængning om natten
               
            
                  —
               
               
                  senge til ophængning bør ikke anvendes til børn, der kan sidde på knæ eller sidde op uden hjælp. Det skal klart fremgå, hvilken aldersgruppe (ikke over 12 måneder) produktet egner sig til.
               
            
         Hygiejne
      
      For at undgå risiko for infektion eller smitte skal barnesenge til ophængning udformes og fremstilles på en sådan måde, at de nemt og effektivt kan rengøres.
      
         SÆRLIGE SIKKERHEDSKRAV TIL BARNEDYNER
      
      RISICI: De største risici i forbindelse med produktet er kvælning og hypertermi, som ofte kædes sammen med vuggedød.
      
         Sikkerhedskrav
      
      1.   Almindelige sikkerhedskrav
      
      Produkter må ikke indebære fare for sikkerheden eller sundheden for børn, når de anvendes til det beregnede formål eller på den måde, som børn normalt må forventes at anvende dem på.
      Mærkater på produkterne eller emballagen skal sammen med den medfølgende brugsanvisning gøre de personer, der passer barnet, opmærksomme på de farer og risici for skade, der er forbundet med anvendelsen af produkterne, samt på, hvordan man undgår dem.
      2.   Særlige sikkerhedskrav
      
      
         Kemiske krav
      
      Barnedyner skal være i overensstemmelse med EU-lovgivningen.
      
         Brandmæssige og termiske egenskaber
      
      Barnedyner må ikke udgøre en antændelighedsrisiko i børns omgivelser.
      De skal bestå af materialer, der opfylder mindst et af følgende krav:
      
                  —
               
               
                  de brænder ikke under direkte påvirkning af en flamme eller en gnist
               
            
                  —
               
               
                  hvis de antændes, skal de brænde langsomt med en lav flammeudbredelseshastighed.
               
            Brændbare materialer må desuden ikke afgive giftige dampe under forbrændingen.
      Anvendelse af kemiske flammehæmmere bør begrænses til et minimum. Hvis der anvendes kemiske flammehæmmere, må deres toksicitet under anvendelsen og ved bortskaffelsen ikke udgøre en fare for sundheden hos brugerne og de personer, der passer dem, og for miljøet.
      
         Risiko for hypertermi
      
      Af hensyn til risikoen for hypertermi skal advarsler og brugsanvisninger gøre de personer, der passer barnet, opmærksomme på temperaturen i det rum, hvor produktet anvendes.
      
         Fysiske og mekaniske egenskaber
      
      
         Mikrobiologiske risici
      
      Barnedyner må ikke indebære mikrobiologiske risici som følge af utilstrækkelig hygiejne i forbindelse med fyldmateriale af animalsk oprindelse.
      
         Risiko for at komme i klemme i mellemrum og åbninger
      
      Syninger og dekorative elementer på barnedyner må ikke kunne gå løs, når de udsættes for mekanisk belastning ved børns forventede anvendelse, og dermed udgøre en klemrisiko (især for fingre).
      
         Risiko for at blive viklet ind i snore o.l.
      
      Barnedyner må ikke have snore eller løkker, som kan vikle sig om barnets hals.
      
         Risiko for kvælning som følge af intern luftvejsblokering
      
      Barnedyner må ikke have separate eller små dele, som et barn kan tage af, putte helt ind i munden og sluge. Barnedyner må ikke have små dele, som et barn kan tage af, og som kan sidde fast i svælget eller bagest i mundhulen. Der må ikke være adgang til fyldet, som ikke må indeholde hårde eller skarpe fremmedlegemer som f.eks. metalpartikler, søm, nåle og splinter. Fyldmaterialet skal også kunne modstå den belastning, som det udsættes for (herunder at der bides i det), når det bruges som forventet af børn, idet der tages hensyn til muligheden for, at fibre går igennem sømmene, og til sømmenes styrke.
      
         Risiko for kvælning som følge af ekstern luftvejsblokering
      
      Barnedyner må ikke have plastoverføringsbilleder, som et barn kan tage af, eller andre uigennemtrængelige lag, som kan dække over mund og næse samtidigt.
      Produkternes emballage må ikke udgøre en risiko for kvælning som følge af luftvejsblokering.
      Barnet skal kunne trække vejret og få tilført tilstrækkelig med luft, når dynen dækker dets ansigt under søvnen.
      
         Særlige advarsler med hensyn til produktet
      
      Advarsler og brugsanvisninger skal gøre de personer, der passer barnet, opmærksomme på den alvorlige risiko for kvælning, hvis dyner bruges til børn under fire måneder.
      Den anbefalede minimumsalder er ni måneder.
      Der skal også gives oplysninger om, hvilken størrelse seng dynen passer til.
      Der skal også oplyses om, hvilken rumtemperatur dynen er beregnet til (se risiko for hypertermi).
      
         Hygiejne
      
      For at undgå risiko for infektion eller smitte skal barnedyner udformes og fremstilles på en sådan måde, at de nemt og effektivt kan rengøres. Produktet skal også opfylde dette krav efter vask i overensstemmelse med fabrikantens anvisninger, og det må ikke blive plettet, når det kommer i berøring med børn.
      
         SÆRLIGE SIKKERHEDSKRAV TIL BARNESOVEPOSER
      
      RISICI: Den største risiko ved produktet er kvælning ved at sluge små dele.
      
         Sikkerhedskrav
      
      1.   Almindelige sikkerhedskrav
      
      Produkter må ikke indebære fare for sikkerheden eller sundheden for børn, når de anvendes til det beregnede formål eller på den måde, som børn normalt må forventes at anvende dem på.
      Mærkater på produkterne eller emballagen skal sammen med den medfølgende brugsanvisning gøre de personer, der passer barnet, opmærksomme på de farer og risici for skade, der er forbundet med anvendelsen af produkterne, samt på, hvordan man undgå dem.
      2.   Særlige sikkerhedskrav
      
      
         Kemiske krav
      
      Barnesoveposer skal være i overensstemmelse med EU-lovgivningen.
      
         Brandmæssige og termiske egenskaber
      
      Barnesoveposer må ikke udgøre en antændelighedsrisiko i børns omgivelser.
      De skal bestå af materialer, der opfylder mindst et af følgende krav:
      
                  —
               
               
                  de brænder ikke, hvis de udsættes direkte for flammer eller gnister
               
            
                  —
               
               
                  hvis de antændes, skal de brænde langsomt med en lav flammeudbredelseshastighed.
               
            Brændbare materialer må desuden ikke afgive giftige dampe under forbrændingen.
      Anvendelse af kemiske flammehæmmere bør begrænses til et minimum. Hvis der anvendes kemiske flammehæmmere, må deres toksicitet under anvendelsen og ved bortskaffelsen ikke udgøre en fare for sundheden hos brugerne og de personer, der passer dem, og for miljøet.
      
         Risiko for hypertermi
      
      Af hensyn til risikoen for hypertermi skal advarsler og brugsanvisninger gøre de personer, der passer barnet, opmærksomme på temperaturen i det rum, hvor produktet anvendes.
      
         Fysiske og mekaniske egenskaber
      
      
         Risiko for at komme i klemme i mellemrum og åbninger
      
      Syninger og dekorative elementer på soveposer må ikke kunne gå løs, når de udsættes for mekanisk belastning ved børns forventede anvendelse, og dermed udgøre en klemrisiko (især for fingre). Desuden bør hals- og armåbninger have en størrelse, der forhindrer, at barnet glider ned i soveposen.
      
         Konstruktionsmæssig integritet
      
      Lukninger bør være sikre for at forhindre, at barnet glider ned i soveposen. Sømme og lukninger skal forblive uændrede efter vask i overensstemmelse med fabrikantens anvisninger.
      
         Risiko for at blive viklet ind i snore o.l.
      
      Soveposer må ikke være udstyret med snore eller løkker, som kan vikle sig om barnets hals.
      
         Risiko for kvælning som følge af intern luftvejsblokering
      
      Barnesoveposer må ikke have separate eller små dele, som et barn kan tage af, putte helt ind i munden og sluge. Soveposer må ikke have små dele, som et barn kan tage af, og som kan sidde fast i svælget eller bagest i mundhulen. Der må ikke være adgang til fyldmaterialet, som skal kunne modstå den belastning, som det udsættes for (herunder at der bides i det), når det bruges som forventet af børn, idet der tages hensyn til muligheden for, at fibre kan gå igennem sømmene, og til sømmenes styrke.
      
         Risiko for kvælning som følge af ekstern luftvejsblokering
      
      Barnesoveposer må ikke have plastoverføringsbilleder, som et barn kan tage af, eller andre uigennemtrængelige lag, som kan dække over mund og næse samtidigt.
      Produkternes emballage må ikke udgøre en risiko for kvælning som følge af ekstern luftvejsblokering.
      Barnet skal kunne trække vejret, når soveposen dækker dets ansigt under søvnen.
      
         Farlige kanter
      
      Barnesoveposer må ikke have skarpe kanter eller fremspring.
      
         Særlige advarsler med hensyn til produktet
      
      Advarsler og brugsanvisninger skal instruere den person, der passer barnet, i at vælge den sovepose, der svarer til barnets alder og højde.
      Der skal også oplyses om, hvilken rumtemperatur soveposen er beregnet til (se risiko for hypertermi).
      
         Hygiejne
      
      For at undgå risiko for infektion eller smitte skal barnesoveposer udformes og fremstilles på en sådan måde, at de nemt og effektivt kan rengøres. Produktet skal også opfylde dette krav efter vask i overensstemmelse med fabrikantens anvisninger, og det må ikke blive plettet, når det kommer i berøring med barnet.